Det var en blot 15-årig dreng, der stod bag et forkølet røveriforsøg mod en spillehal i Brovst tirsdag aften. Efter røveriforsøget fik politiet et tip, som førte til anholdelse af den unge mand. Røveriforsøget skete i den kombinerede spillehal og kiosk Vegas på Stationsvej 2 i Brovst tirsdag ved 20-tiden. En ung mand kom ind i kiosken og truede ifølge politiets oplysninger ekspedienten i et forsøg på at få udleveret pengene i kassen. I stedet for at adlyde ordren, flygtede ekspedienten ud i baglokalet, hvor han gemte sig, til politiet ankom til stedet. Gerningsmanden stak af, men blev senere anholdt af politiet. Vagthavende hos Nordjyllands Politiet oplyser, at den unge mand ikke fik noget med fra spillehallen. Han blev løsladt efter afhøringen, men er fortsat sigtet i sagen.

Opsummering:
Røveriforsøg mod spillehal i Brovst opklaret. 15-årig anholdt og løsladt igen efter afhøring hos politiet